Ma ei solvaks veel valimata esimeest sellega, et ta ainult oma tutvusringkonnast valib. Ma usun, et kõik Riigikogu liikmed on piisavalt vastutustundlikud ja  oskavad selliseid asju ajada, et ta oleks tõepoolest selline inimene, kes esindab. Pidades silmas neid spetsiifilisi asju, nimelt raadiot ja televisiooni, peavad nad ühelt poolt neid valdkondi tundma ja teiselt poolt nad peavad olema piisavalt poliitilise vastutuse ja avara silmaringiga inimesed. Ma arvan, et meie kultuuriringkonnad pakuvad ohtralt selliseid kandidaate ja tulevasel esimehel läheb küllalt raskeks paljude heade kandidaatide hulgast valida. Lõppkokkuvõttes on Riigikogul ju õigus see koosseis  kinnitada. Ta võib selle kinnitamise juures oma arvamusi avaldada ja kui need inimesed ei peaks Riigikogule meeldima, siis läheb kogu koosseis uuele kinnitamisele vastavalt sellele põhimäärusele.